La baselgia da Ziràn

La baselgia da Sontg Martin a Ziràn è ina da las grondas custaivladads culturalas ed artisticas da noss chantun. Radund 100000 persunas visitan mintg'onn quest sanctuari cun ses palantschieu da cassettas en lain. Las scenas biblicas picturadas en stil roman èn las pli veglias ch'existan oz insumma anc uschè cumplet. Sin 153 tavlas vegnan preschentads motivs dal vegl e dal nov Testament sco er scenas ord la vita da Son Martin. Ils maletgs dateschan da l'onn 1160. Ils picturs n'èn betg conuschents, ma experts èn da l'opiniun ch'i sa tractia d'artists indigens. Las picturas avevan ina funcziun instructiva, siond che la gronda part dal pievel era analfabeta da quel temp. Oz ston ellas da temp en temp vegnir controlladas. La davosa giada è quai stà 1972. Per quest intent avevan las plattas stuì vegnir demontadas. Quest atun fa la tgira da monuments dal chantun puspè ina controlla generala. Per tgi che vul s'occupar pli detagliadamain cun las picturas: gist è cumparì in fitg bel cudesch illustrà e translatà en rumantsch grischun, cun il titel: "Ziràn, il palantschieu sura da la baselgia da Sontg Martin", ediziun Renania. Il cudesch è da retrair da la Lia Rumantscha a Cuira.

[Pagina rumantscha]